Stórleikurinn

Stórleikurinn er heiti á samkeppni milli Breska heimsveldisins og Rússaveldis um áhrif í Mið-Asíu, einkum í Afganistan, Persíu og Tíbet, á 19. öld. Þessi tvö nýlenduveldi notuðu bæði hernaðaríhlutun og samninga til að tryggja sér áhrifasvæði og hafa áhrif á landamæri í Mið-Asíu og Suður-Asíu. Rússland lagði Túrkestan undir sig á meðan Bretar þöndu út mörk Breska Indlands. Snemma á 20. öld höfðu risaveldin náð að skapa röð leppríkja og verndarríkja sem náði frá strönd Kaspíahafs að Austur-Himalajafjöllum.

Stórleikurinn varð aldrei að beinni styrjöld milli Rússlands og Bretlands, en átök þeirra í Krímstríðinu 1853 til 1856 höfðu áhrif. Risaveldin áttu líka með sér samstarf, eins og í Afgönsku landamæranefndinni 1884 til 1886. 

Flokkur:Saga Bretlands
Flokkur:Saga Rússlands
Flokkur:Saga Afganistans
Flokkur:Mið-Asía
Flokkur:19. öldin
Flokkur:Heimsvaldastefna